มอร์นิ่งสตาร์ชี้กองหุ้นใหญ่วิ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

กำไรแล้ว6.5%หลัง‘ยึดทรัพย์’ ONETRIGGERคุยใกล้เข้าเป้า
โพสต์ทูเดย์ — กองทุนหุ้นติดปีก หลังตลาดหุ้นวิ่งฉิว “มอร์นิ่งสตาร์” เผยหุ้นใหญ่วิ่งแรงกว่าหุ้นเล็ก “ONE TRIGGER” อมยิ้ม เดือนเดียวผลตอบแทน 10.77% ใกล้เข้าเป้า
นายกิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสิร์ช (ประเทศไทย) เปิดเผยว่า หลังจากวันตัดสินคดียึดทรัพย์ของ พ.ต.ท.ทักษิณ ชินวัตร อดีตนายกรัฐมนตรี ตลาดหุ้นเริ่มปรับตัวเพิ่มขึ้นอย่างต่อเนื่อง โดยส่วนใหญ่เป็นการปรับขึ้นของหุ้นที่มีมูลค่าตามราคาตลาด (มาร์เก็ตแคป) สูง หรือหุ้นขนาดใหญ่ปรับเพิ่มขึ้นในอัตราที่มากกว่าหุ้นขนาดเล็ก ทำให้กองทุนหุ้นของทั้งอุตสาหกรรมที่มีนโยบายลงทุนในหุ้นขนาดใหญ่มีผลตอบแทน 6.5% ขณะที่กองทุนที่ลงทุนหุ้นขนาดกลางและเล็กมีผลตอบแทนอยู่ที่ 5.91% เท่านั้น
ทั้งนี้ เมื่อวันที่ 26 ก.พ. ซึ่งเป็นวันตัดสินคดียึดทรัพย์อดีตนายกรัฐมนตรี ดัชนีตลาดหลักทรัพย์ปิดที่ 727.37 จุด ขณะที่วันที่ 19 มี.ค. ดัชนีปิดที่ 774.59 จุด เพิ่มขึ้น 53.22 จุด คิดเป็น 7.38%
“เมื่อช่วงต้นปีที่ตลาดหุ้นปรับตัวลดลง ผลตอบแทนกองทุนที่ลงทุนหุ้นขนาดกลางและเล็กติดลบ 1.53% ซึ่งดีกว่ากองทุนที่ลงทุนหุ้นขนาดใหญ่ที่ติดลบ 2.96%” นายกิตติคุณ กล่าว 
อย่างไรก็ตาม นายกิตติคุณ กล่าวว่า ตั้งแต่ต้นปีจนถึงปัจจุบันกองทุนหุ้นขนาดกลางและเล็กมีผลตอบแทนอยู่ที่เฉลี่ย 3.57% ยังสูงกว่ากองทุนหุ้นขนาดใหญ่ซึ่งมีผลตอบแทน 2.62% 
ทั้งนี้ ในวันที่ 2 เม.ย.นี้ บริษัท มอร์นิ่งสตาร์ฯ จะจัดงานมอบรางวัล Morningstar Fund Awards ให้กับกองทุนที่มีผลงานดีในปี 2552 แบ่งเป็น 4 รางวัล คือ กองทุนหุ้นขนาดเล็กถึงปานกลาง กองทุนหุ้นขนาดใหญ่ กองทุนตราสารหนี้ระยะสั้น และกองทุนตราสารหนี้ระยะปานกลางถึงยาว
ด้านนายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ กล่าวว่า กองทุนเปิด วรรณ อิควิตี้ 20% ทริกเกอร์ ฟันด์ (ONETRIGGER) ซึ่งตั้งเป้าหมายผลตอบแทนไว้ที่ 20% แต่ใช้เวลาเพียงเดือนกว่าสามารถสร้างผลตอบแทนได้ถึง 10.77% 
“ดัชนีตลาดหลักทรัพย์แห่งประเทศไทยมีโอกาสปรับตัวเพิ่มขึ้นอีก หากสถานการณ์การเมืองในปัจจุบันยังไม่มีเหตุการณ์ที่รุนแรงเกิดขึ้น โดยยังมีมุมมองในเชิงบวก ถึงแม้ว่าบางขณะอาจมีความผันผวนอยู่บ้าง ซึ่งหากดัชนีตลาดหลักทรัพย์ยังคงเป็นบวกต่อไป โอกาสที่มูลค่าสินทรัพย์สุทธิต่อหน่วย (เอ็นเอวี) ของกองทุนจะเข้าใกล้ 12 บาท ก็คงใช้เวลาไม่นาน” นายมนรัฐ กล่าว